Áskilja sér rétt til að stöðva gjaldheimtu við Geysi Samúel Karl Ólason skrifar 13. febrúar 2014 18:28 Lögmannsstofan Landslög hefur sent Landeigendafélags Geysis ehf. bréf þar sem fyrri mótmæli ríkisins og andstaða eru ítrekuð vegna ætlunar félagsins að innheimta gjald af ferðamönnum sem fara um svæðið . Landið innan girðingar er séreign ríkisins samkvæmt afsali frá 1935 . Innan þess eru helstu hverir svæðisins , Geysir , Strokkur og Blesi . „ Landið umhverfis þessa séreign ríkisins er hins vegar í sameign ríkis og landeigendafélagsins . Ríkið á fyrir utan séreignina u.þ.b 25% í sameignarlandinu með félaginu , “ segir á vef Stjórnarráðsins . Þá segir í bréfinu að landeigendafélagið geti ekki ráðist í framkvæmdir á séreignarlandi ríkissjóðs , né innheimt gjald vegna þess . „ Félaginu sé jafnframt óheimilt , án samþykkis íslenska ríkisins , að takmarka umferð , innheimta gjald af ferðamönnum eða ráðast í framkvæmdir á því landi sem aðilar eiga í sameign . “ Þá segir að gjaldheimta myndi takmarka afnot af sameignarlandi og séreign íslenska ríkisins . „ Einnig hefur slík gjaldtaka ekki tíðkast á Íslandi til þessa og með vísan til ólögfestra reglna um sérstaka sameign sé sameigendum ríkisins því óheimilt að ráðast í innheimtu gjalds af svæðinu án samþykkis ríkisins . “ „ Geri landeigendur alvöru úr áformum sínum um gjaldtöku á svæðinu áskilji ríkissjóður sér allan rétt , sem sameigandi og einkaeigandi að spildu innan sameignarlandsins , til þess að stöðva slíka framkvæmd með aðstoð yfirvalda og dómstóla ef með þarf . Í bréfinu kemur fram að hugmyndasamkeppni um framtíðarskipulag þessa svæðis standi nú yfir . Þá standi jafnframt yfir vinna við gerð friðlýsingarskilmála fyrir svæðið í samræmi við náttúruverndaráætlun . Með hliðsjón af því að nokkur tími getur liðið þar til hægt verður að ráðast í framkvæmdir við uppbyggingu svæðisins af framangreindum ástæðum er því lýst yfir í bréfinu að ríkið sé tilbúið til að eiga viðræður við sameigendur sína um að ráðast í þær framkvæmdir á svæðinu sem nauðsynlegar eru til að tryggja frekari vernd þess með tilliti til þeirrar fjölgunar ferðamanna sem orðið hefur á síðust árum . Þá sé ríkið jafnframt tilbúið að eiga viðræður við sameigendur um að ríkið kosti rekstur svæðisins . Í ljósi þeirra yfirlýsinga sameigenda ríkisins að landeigendur hafi borið mikinn kostnað af svæðinu er jafnframt í bréfinu óskað eftir því að upplýst verði í hverju sá kostnaður sé fólginn og ástæðum þess að ríkinu hafi ekki verið gerð grein fyrir honum né farið fram á skiptingu þess kostnaðar . Ríkissjóður sé til viðræðu um þátttöku í greiðslu slíks kostnaðar . “